**Изборном већу**

**Филозофског факултета**

**Универзитета у Београду**

РЕФЕРАТ О КАНДИДАТИМА ЗА ИЗБОР У ЗВАЊЕ РЕДОВНОГ ПРОФЕСОРА

ЗА УЖУ НАУЧНУ ОБЛАСТ ЕТНОЛОГИЈА И АНТРОПОЛОГИЈА

Одлуком Изборног већа Филозофског факултета од  11. 5. 2023. године изабрани смо у комисију за припрему реферата о кандидатима за избор у звање РЕДОВНИ ПРОФЕСОР за ужу научну област ЕТНОЛОГИЈА ‒ АНТРОПОЛОГИЈА, са пуним радним временом, на неодређено време.

На конкурс објављен у Огласним новинама националне службе за запошљавање „Послови“ од 24. 5. 2023. године пријавио се један кандидат, проф. др Лидија Б. Радуловић, досадашња ванредна професорка у овој области, запослена на Одељењу за етнологију и антропологију Филозофског факултета у Београду.

Пошто смо прегледали приспелу документацију и анализирали научни и наставни рад кандидата, подносимо Изборном већу Факултета следећи

**ИЗВЕШТАЈ**

**Кандидаткиња др Лидија Б. Радуловић** рођена је 1964. године у Београду где је завршила основну и средњу школу. Дипломирала је на Одељењу за етнологију и антропологију 1991. године а затим је 1992. године, примљена као истраживач-таленат у оквиру пројекта финансираног од стране Завода за тржиште рада. Од маја 1993. године радила је као асистент-приправник на Одељењу за етнологију и антропологију. Магистрирала је 1998. године на Филозофском факултету у Београду са темом *Ревитализација окултизма у Београду* и исте године примљена за асистенткињу на предметима Антропологија религије и Народна религија Срба. На истом факултету је 2007. године одбранила докторску дисертацију под називом *Конструкција рода у народној религији Срба* и исте године изабрана у звање доценткиње. У звање ванредне професорке изабрана је 2012. године.

**Научно истраживачки рад кандидата**

У периоду од првог избора у звање ванредне професорке Лидија Б. Радуловић је објавила једну научну монографију, једну монографску студију у коауторству са Илдико Ердеи, уредила је један зборник радова, укупно је објавила 20 радова: три рада са међународног скупа, три рада са националног скупа, један рад у категорији М23, седам радова у категорији М24, четири рада у категорији М51, два рада у категорији М43.

Из радова кандидаткиње, након стицања звања ванредне професорке, описно издавајмо најпре монографије и најзначајније радове:

2023. Монографија *(Не) мисле на Бога:* *antropološka studija verskog života u zatvorima u Srbiji*. Beograd: Filozofski fakultet, Odeljenje za etnologiju i antropologiju: Dosije studio. Biblioteka Etnoantropološki problemi. Monografije knj.: 24.

Књига има 266 страна (468 723 карактера) са напоменама и библиографским реферренцама уз текст. Значајно је поменути да је ово прва студија у домаћој науци посвећена теми односа осуђеника према религији, њиховим веровањима и верским праксама, различитим начинима на које осмишљавају религиозни живот у затворима у Србији. Монографија се састоји из шест поглавља, Увода, Уместо закључка и списка Литературе и извора. Уколико структуру рукописа посматрамо у тематском смислу књига садржи три веће целине: 1) историјски контекст затворских реформи у свету и Србији, затим веома детаљно описан је и тумачен закодавни и институционални оквир поштовања веских слобода и права, који је захтевао и институционално организован одговор на задовољавање верских потреба осуђеника; 2) образложене теоријске концепте и досадашња истраживања ове проблематике у свету, затим детаљно описану методологију истраживања и начине на које је аутока приступила теренским истраживањима у четири затворске установе у Србији. Квалитативним истраживањем је обухваћено 55 саговорника/ца, и то методом полуструктурираног интервјуа, квантификовани су резултати писаног упитника које је попунило 152 осуђеника/ца али је на већину одговора из упитника примењена квалитативна анализа. 3) најважнији део књиге посвећен је резултатима емпиријских истраживања, студиозно и аналитички свестрано бави се разноликошћу религијске (не)посвећености, значењима и значају који осуђеници/це придају религијским и духовним праксама као свакодневним активностима обликујући такозвану „живљену религију“ у специфичним околностима. Специфичност религијских искустава осуђеника/ца се огледа у начину на који перципирају Бога као неког ко их одводи у затвор да би их „буквално спасио“ али истовремено и казнио, навео на покајање и опростио грехове. Аналитички свестрано је написано поглавље у коме ауторка проблематизује религијско искуство, велику пажњу поклања проблему конверзије, а посебно инвентивно пише о пастирској и/или духовној моћи и бризи. Посебан квалитет ове књиге је у добро постављеном теоријском оквиру и вези коју ауторка на веома студиозан начин успоставља са теренском грађом. А грађа је несумњиво богата и веома занимљива. Део је приказан кроз велики број цитата саговорника у интервјуима и испитаника који су самостално попуњавали упитник. Ауторка нам је на тај начин омогућила да стекнемо веома добар увид у живот осуђеника и начине на које су обликовали своје верско искуство и представе о Богу, као важном савезнику у превазилажењу депривација затворског живота.

2022. „Глас особа са инвалидитетом у време пандемије: антрополошки приступ неједнакости“. *Годишњак за друштвену историју* год. 29 св.3. 165-189.

У овом раду разматрају се последице које је друштвени одговор на пандемију оставио на особе са инвалидитетом, њихова рањивост и зависност, здравствени, економски и социјални услови у којима живе, посматрани су у контексту антропологије неједнакости и повезани са прекарном позицијом особа са инвалидитетом и њихових породица у току првог таласа пандемије. Указано је на бројне факторе који су повећавали ризик од обољевања у зависности од природе онеспособљености, али и на структурне неједнакости до којих доводи сиромаштво, предрасуде па и доминантан медицински модел инвалидитета. У раду се указује на могућности концептуализације антрополошких истраживања која би узела у обзир глас особа са инвалидитетом, глас оних који брину о њима и осећају додатну несигурност због изостанка или неуспешне мреже социјалне и медицинске подршке у време пандемије.

2022. „Религијски плурализам у затворским установама у Србији“. *Српска политичка мисао*, посебно издање бр. 3. 115-132.

У раду се разматра питање верског плурализма у затворима у Србији у односу на законски загарантоване могућности за остваривање верског права без обзира на религијску припадност. Институционални оквир начелно обезбеђује услове да се верска права остваре, међутим, у раду се на основу наратива самих затвореника о праксама, представама и међусобним интеракцијама са припадницима других религија или нерелигиозним затвореницима, приказују веома сложени механизми процењивања, негирања прихватања или оспоравања верског плурализма.

2021.“Физичка дистанца“ *vice versa* „социјална дистанца у време пандемије – антрополошки огледи о друштвеним и културним праксама. У: *Свакодневица и друштвени одговори на епидемијске кризе 1914-2020.* (ур.) Милан Ристовић, Београд: Филозофски факултет, Универзитет у Београду.

Рад је објављен у зборнику радова посвећеном друштвеним одговорима на епидемијске кризе. Кроз употребу термина, као синонима, “физичка дистанца“ *vice versa* „социјална дистанца“, у јавном и колоквијалном говору, икао се концептуално и значењски разликују, у раду су наведени примери последичног преливања физичког у социјално дистанцирање и могуће претње по јавно здравље. Овај рад је показао утицај културних вредности и норми понашања на схватање и прихватање препорука за физичко дистанцирање као културним праксама, које отварају простор за манипулацију и остваривање политичких циљева. Ковид 19 је произвео низ примера социјалног дистанцирања а последично и искључености, дискриминације и стигматизације у јавном дискурсу према етничким групама и социјално маргинализаованим особама.

2020*.* Ердеи Илдико и Лидија Радуловић Б., *Истраживање о репродуктивним и радним правима жена у Србији*. Београд: Жене у црном. 133 стр.

Монографија је мањег обима али пружа одговоре на конкретна истраживачка питања везана за репродуктивна и радана права жена у Србији. Циљ истраживања је био да се покаже како жене у Србији, на узорку од 1050 испитаница у четири административна региона, искуствено сагледавају остваривање или кршење сопствених репродуктивних и радних права, у контексту значајних економских и друштвених промена потакнутих неолибералним тенденцијама и трансформацијама економије, као и ретрадиционализацијом друштва. Ауторке су закључиле да упркос настојањима традиционалних цркава и државе да утичу на аутономију репродуктивних избора, између осталог и кроз увођење веома упитних мера популационе политике, већина жена сматра да је њихово неотуђиво право да самостално одлучују, у складу са њиховим потребама, жељама и интересима, хоће ли, када, са ким и колико имати деце. Резултати овог истраживања имају широку примену у невладином сектору, такође, могу бити корисни доносиоцима одлука и практичних политика у владином сектору у циљу заштите и унапређења репродуктивних и радних права жена у Србији.

2019. Родно засновано партнерско насиље: конструкције наратива жена осуђених на казну затвора. *Гласник Етнографског института* САНУ 67, св.2. 265-287.

Рад представља део ширег истраживања родно заснованог насиља и насиља над женама који опстаје захваљујући структуралним системима патријархата и идеологији родне неједнакости. У том контексту ауторка настоји да преиспита теоријске концепте „структурног насиља“, „културног насиља“ и „интимног тероризма“ на примеру животних прича жена које су убиле своје насилне партнере и налазе се на одслужењу казне затвора. Убиство насилног партнера већина жена сагледава као личну одговорност за позицију у којој су трпеле насиље, не виде да шири друштвени контекст економских трнасформација, сиромаштво и друштвена неједнакост, родне патријархалне норме утичу на личне несреће и нерешиве проблеме. Структурно насиље се дешава када институције друштва легитимишу насиље уткано у друштвену структуру, а ауторка га проналази у концептуалном оквиру у којем стручњаци процењују осуђенице. Наиме, на основу једног од аналитичких алата, дискурзивне анализе досијеа и личних листова затвореница, ауторка изводи закључак да професионалци који раде у оптужним процесима подлежу утицају родних стереотипа, традиционалних норми и представа о типовима феминитета и родно дефинисаним праксама.То су истовремено видови културног насиља препознатљиви у родној идеологији која даје легитимитет структурном и директом насиљу тако да она постају прихватљива и непрепознатљива као насиље.

2019. Питер Л. Бергер: у потрази за смислом и значењем религије. *Гласник Етнографског института* САНУ 67, св.1. 135-150.

У овом раду, посвећеном Бергеревој теорији о социјалној конструкцији религије, ауторка кроз пробематизовање главних тема секуларизације, десекуларизације и религијског плурализма којима се Бергер бавио, разматра његову позицију у односу на Лукмана и друге теоретичаре религије под чијим утицајем је он био или на које је и сам утицао. Најзначајнији Бергеров допринос ауторка види у изградњи метатеорије религије. Наиме, религију је посматрао као људски производ и друштвену конструкцију која се објективизује посредством институционализације и легитимације. За антрополошко разумевање религије важано је Бергерово тумачење *друге реалности*, како се односио према искуствима самих верника, како је тумачио однос верских организација према натприродним чудима и чудима исцељења.

2017. Црна и бела магија као културно наслеђе: представе младих у Бору о влашкој магији. *Етноантрополошки проблеми* 12 св.4. 1153-1176.

Ауторка у првом делу рада разматрају теоријски концепти магије и контекстуализује и проблематизује истраживање влашке магије као аутентичне и архаичне културе сетничке групе Влаха који живе на простору североисточне Србије. У другом делу рада презентовани су резултати истраживања перцепције религијске праксе и веровања у влашку магију младих становника Бора. Изведен је закључак да млади у Бору добро упознати са нарацијама о црној магији као и са традицијом врачања, међутим за већину је она „негативно“ културно наслеђе иако су и они сами интерпретатори урбаног фолклора о црној и белој магији који доприносе репродуковању оваквог дискурса.

2017. Радуловић, Лидија Б., Ердеи, Илдико,“Велики брат вас гледа”/“Ви гледате Великог брата”. Феномен (над)гледања и императив гледаности у ријалити програму, *Етноантрополошки проблеми*, год. 12, св. 1, стр. 19-50.

У овом коауторском раду ауторке феномен надзора и комерцијализацију телевизијског програма „Велики брат“ тумаче на основу концепта паноптикона”/“синоптикона“ и “гледаности”, показујући, у анализи и дискусији, да новоустоличени критеријум “гледаности” (који се наслања на процес комерцијализације телевизије) директно зависи од ситуације у којој се налазе гледаоци овог ријалити формата, ситуације у којој “њих много гледа и одлучује о судбини њих мало”. Анализирани су начини на које се утиче на гледаност у самој производњи ријалитија, кроз интервенције и усмеравање радње које врши продукцијски тим, али и рецепцију ријалитија на специјализованим форумима. У овом другом случају, спроведена је нетографија рецепције ВИП ВБ 2013, узимајући у обзир дискусије на форуму и праћење видео снимака на јутјубу. На основу тога издвојени су најгледанији моменти у ријалитију, и сагледани разлози због којих су поједини догађаји и/или њихови актери завредели посебну пажњу међу гледаоцима, повећавајући гледаност ријалитија, али и мултиплицирајући комерцијални ефекат кроз учешће гледалаца на различитим медијским платформама (сајтови, форуми, интернет гласање и сл.

2016. Радуловић Лидија, Ковач Сенка, Манастири Српске православне цркве на Интернету: нови облици религијских и духовних интеракција посредством Фејсбука. *Етноантрополошки проблеми*, 11(1), 137-158.

Виртуелни свет Интернета у овом раду препознат је као потенцијално иновативан начин верског изражавања. Ауторке су показале да је компјутерски посредована религијска комуникација релевантно поље истраживања почетком 21.века и значајан извор за испитивање религијског идентитета, заједница и ритуалне употребе Интернета. На пример у два манастира Српске православне цркве издвојени су нови начини на које црква посредује у комуникацији верника са Богом, као и нови облици духовних интеракција посредством фејсбука. У првом делу рада описан је изглед и садржај различитих облика комуникације православних манастира и цркава који се појављује на Интернету. У другом делу рада тематски је груписан и анализиран визуелни материјал који постављају корисници Фејсбука, садржај порука и описи њиховог религијског и духовно гискуства, њихово понашање, односно да ли и у којој мери чланови једне фејсбук групе „лајкују“, деле и коментаришу одређене садржаје.

2015. Radulović Lidija B., Kovač Senka. Mappatura mediatica dei luoghi sacri e interpretazioni populari dei pellegrinaggi in Serbia. У: Giacalone, Fiorella (ur.) *Pellegrinaggi e itinerary turistico-religiosi in Europa: identità locali e dinamiche transnazionali*, (Legami sociali, Ricerca e critica sociale, 7). Perugia: Morlacchi editore University press, 277-449.

Обнављање ходочасничке праксе у најпознатијим православним светилиштима, појава нових места ходочашћа која настају на основу виђења и указања најчеше ликова светаца и Богородице, предмет су истраживања у овом раду. Покушаји стварања нових, или обнављања старих светих места, тумачени су у контексту ревитализације и десекуларизације религије, друштвено-политичких и економских околности у Србији у протеклих двадесет година. На примерима светилишта народне побожности и локалних црквених заједница које подстичу развијање светог места посвећеног неком свецу као јединственог и специфичног, анализирана су значења веровања и пракси верника, као и индивидуална, субјективна исксутва групе верника у једној локалној заједници. Издвојени су примери типова места ходочашћа у Србији: 1) природни објекти мапирани као потенцијална света места на основу појаве лика светаца или Богородице; 2) локалне цркве у којима се догађају чуда, обићно мироточење или плач иконе; 3) манастири као места ходочашћа.У раду су коришћене две методе научног истраживања: анализа садржаја медијских текстова и наративи испитаника. Медији су послужили као добар и релевантан извор за мапирање светих места, како оних познатих и традиционално прихваћених од стране верника, тако и нових светих места чије су покушаје продуковања и промоције забележили у протеклих двадесетак година.

2014. Бог као приватна ствар: култура сећања и религијски живот у време социјализма“, *Етноантрополошки проблеми,* год.9, св.1, 35-48.

Кандидаткиња у овом раду прати оживљавање религије у постсоцијализму и оживљавање индивидуалних нарација о религијском животу у социјализму. С једне стране, проживљено искуство се повезује са садашњом ревитализацијом религије и јавним дискурсом који промовише Српска православна црква о репресији у социјализму, с друге стране, испитаници сведоче и о својим позитивним искуствима која су супротна службеним верзијама. Истраживање презентовано у овом раду усмерено је на концептуализацију индивидуалних нарација којима се актуелизују сећања верника на живот у социјализму. Пажња је посебно посвећена оним садржајима прошлости које испитаници узимају као релевантне за тумачење сопственог односа према религији, значењима које придају сећањима и начинима на које их повезују и тумаче у контексту садашњости.

2012. „(Хипер)продукција чуда и чудесних дела: значења народних и црквених интерпретација и њихов значај за процес десекуларизације у Србији, *Етноантрополошки проблеми*, год.7, св.4, 919-933.

У раду су изложени резултати истраживања једне веома занимљиве теме, религијских веровања и пракси везаних за чуда, о којој није писано у домаћој етнологији и антропологији. Чуда и чудеса у Србији последњих двадесетак година битно су обележје процеса десекуларизације који се одвија на различитим нивоима. Српска православна црква тежи да ревитализује црквено православље и привуче што више верника, међутим, међу верницима се истовремено ревитализује и народно православље кроз популистичке интерпретације са елементима народне религије. У овом раду се анализира јавна продукцијачуда у Србијина основу медијских извора, а затим, лична искуства испитаника који сведоче о неким манифестацијама чуда.

У претходном изборном периоду кандидаткиња је објавила и следеће радове из категорије М51 и М43:

2013. Radulović, Lidija, B., Blagojević, Mirko. Tradicionalna verska kultura, narodno i oficijelno pravoslavlje“ *Kultura*, br. 141, 23-36.

2013. Исти а различити: пример компаративне предности резултата истраживања религиозности у антропологији, *Етнолошко-антрополошке свеске*, н.с. 21 (10), 153-167.

2014. Ivanović, Z., Radulović, L., „Religija i homoseksualnost. O odbacivanju i potrazi za religijskim i duhovnim izrazom gejeva i lezbejki u savremenoj Srbiji“, U: Među nama: Neispričane priče gej i lezbejskih života. Beograd: Hartefakt fond. 164-189.

2015. Religious Individualism, Spirituality and Alternative Religious Concepts of Gays and Lesbians in Sebia""EthnoAnthropoZoom" No.14,Institute of Ethnology and Anthropology, Faculty of Natural Sciences and Mathematics, University St. Cyril and

Methodius in Skopje, Republic of Macedonia.

Предмет њеног посебног интересовања су: антропологија религије и рода, антропологија пола/рода, народна религија Срба и православна религија и њихове трансформације, алтернативни религијски култови и покрети, феномени популарне културе, религија и интернет, антропологија неједнакости. Резултат оваквих интересовања је више оригиналних научних и стручних радова које наводимо у реферату за период од избора у звање ванредне професорке (2012), као и пет монографија: 1) *Окултизам овде и сада : магија, религија и помодни култови у Београду*, (Етнолошка библиотека, књ. 29). Београд: Српски генеалошки центар: Одељење за етнологију и антропологију Филозофског факултета, 2007.; 2) "*Пол/род и религија : конструкција рода у народној религији Срба*, (Етнолошка библиотека, књ. 42). Београд: Српски генеалошки центар: Одељење за етнологију и антропологију Филозофског факултета, 2009.; 3) *Религија овде и сада: Ревитализација религије у Србији*, (Етнолошка библиотека књ. 58), Одељење за етнологију и антропологију Филозофског факултета Универзитета у Београду и Српски генеалошки центар, Београд, 2012.; 4) Ердеи Илдико и Лидија Радуловић Б., *Истраживање о репоруктивним и радним правима жена у србији*. Београд: Жене у црном, 2020.; 5) *(Не) мисле на Бога:* *antropološka studija verskog života u zatvorima u Srbiji*. Beograd: Filozofski fakultet, Odeljenje za etnologiju i antropologiju: Dosije studio. Biblioteka Etnoantropološki problemi. Monografije knj.: 24., 2023.

**Стручно професионални допринос: ангажовање у развоју наставе и других делатности Факултета и Универзитета**

На Филозофском факултету др Лидија Радуловић учествује у активностима у циљу реформе и унапређења студијских програма, у организовању и реализацији теренске праксе за студенте, као и активностима у циљу унапређења и ефикасности рада на Одељењу за етнологију и антропологију. Лидија Радуловић предаје: Антропологију религије и Националну етнологију/антропологију – религију и род (на основним студијама); Антропологију популарне културе и модерних религија, Антропологију религије и фолклора и Методологију етнологије и антропологије (дизајн истраживања, теренско истраживање, архивско истраживање, анализа медија, поновљена истраживања), (на мастер студијама), и Антропологија религије и рода (на докторским студијама). За нови акредитациони циклус од школске 2022/23 је конципирала и увела предмет Антропологија неједнакости. Била је и радно ангажована као ванредна професорка у оквиру интердисциплинарсног струдијског програма докторских академских студија - Родне студије, Центар за родне студије , АЦИМСИ, Универзитет у Новом Саду, 2014-2019.

Др Лидија Радуловић поседује богато дугогодишње искуство активног рада са студентима. У настави ради од 1993. године држала је вежбе и предавања на свим нивоима студија на више предмета, од којих је неколико предмета сама конципирала. Настоји да иновативним методама студентима што више приближи проучавану материју на предавањима и на вежбама, подстиче интерактивну наставу и мотивише рад студената на самосталним истраживањима. Посебне резултате у педагошком раду постигла је као инструктор 2003. и 2004. године и руководилац студентске летње праксе, на Одељењу за етнологију и антропологију, коју организује редовно од 2007. до 2011. године, док од тада ради са студентима који се определе за индивидуалну праксу. Студенти су у процесу вредновања наставног рада протеклих година, на свим предметима, рад др Лидије Радуловић оцењивали високим оценама (просечна оцена 4,41 od 2016 do 2023).

Значајан је допринос др Радуловић на развоју основних, мастер и докторских студија. Лидија Радуловић ради, веома активно и успешно, са кандидатима/кињама на изради докторских теза и мастер радова. На матичном Одељењу била је менторка на докторској дисертацији Невене Милановић, *Од конзумирања алкохола до културне концептуализације пијења: антрополошко истраживање на примеру популације младих у Београду*, која је одбрањена 2020. године. Менторка је и на две докторске дисертације у изради: 1) Ђорђе Стојановић, *Од пашњака до интернета – народно православље „сајбер народа“ између индивидуалности и наслеђа*; 2) Марко Галић, у току је процес израде предлога за одобрење теме о адвентистичким заједницама у Босни и Херцеговини. Била је менторка на интердисциплинарном студијском програму докторских академских студија - Родне студије, Центара за родне студије, АЦИМСИ, Универзитета у Новом на докторској дисертацији Слободана Васића, *Родни идентитет у интерсекцији са етничким и религијским: на примеру истраживања Банатских Бугарки у Србији, Румунији и Бугарској*, који је одбрањен 2016.године; затим, на истом студијском програму ко-менторка на докторској дисертацији Сање Кojiћ Младенов, *Diskursi o rodu u umetnosti : konstrukcija profesionalnog identiteta umetnica u oblasti novih medija u Vojvodini krajem 20. i početkom 21. veka,* која је одбрањена 2018. Од 2012. године била је чланица комисија за одбрану четири докторске дисертације (три на филозофском факултету и једна на факултету политичких наука у Београду). У периоду од првог избора у звање ванредне професорке била је ментор на 25 дипломских радова и 11 мастер радова, док је чланица комисија била на 39 дипломских и 14 мастер радова. Мастер рад студента Ђорђа Стоајновића рађен под менторством Лидије Радуловић награђен је Наградом за најбољи мастер рад на Одељењу за етнологију и антропологију ФФ (2018).

Лидија Б. Радуловић је радила на више научних пројеката од 2012. године: радила је на пројекту *Трансформација културних идентитета у савременој Србији и Европска унија* (МНТР 177018). У оквиру међународне сарадње учествовала је у билатералном пројекту под називом *Идеје о Европи и европеизацији у компаративној перспективи: Словенија и Србија*, са Институтом за културне студије и студије сећања Научно-истраживачког центра Словеначке академије наука и уметности у Љубљани који је подржан од стране МНТРС (2012-2014). Радила је на истраживачком пројекту који је резултирао и вредном публикацијом *Уљези – историја хомосексуалности и хомофобије у Србији /Југославији*, у организацији Хартефакт фонда – Београд (2013-2014); У организацији Центра за женске студије, подржан од стране Kvinna till Kvinna фондација је и пројекат под називом *Друштвено –економски контекст и питање родно заснованог насиља*, (2017-2018). Заједно са проф. др Илдико Ердеи руководила је пројектом *Истраживање о репродуктивним и радним правима жена у Србији*, у организацији ЖУЦ-а (2019). У протекле две године ради на пројекту Филозофског факултета „Човек и друштво у време кризе“, (*Свакодневица и друштвени одговори на епидемијске кризе 1914-2020)*.

Поф. др Лидија Радуловић сарађује са другим научним институцијама у земљи и иностранству, као и инситуцијама културе где је одржала неколико предавања научног, стручног и популарног карактера (предавања на ФПН у Београду; АЦИМСИ, Универзитет у Новом Саду; ZRC SAZU у Љубљани; Истраживачка станица Петница; Акадeмија вредности и политике Friedrich Ebert Stiftung), медијски је популаризовала етнологију и антропологију у телевизијским и радијским емисијама, новинским текстовима, учествовала је на више трибина и округлих столова, давала стручне изјаве и интервјује за медије.

Осим наведеног доприноса у развоју курикулума, различитим видовима ангажовања у раду са студентима, др Лидија Б. Радуловић од 2010. године је радила као главни координатор промотивних активности Филозофског факултета. У протеклом периоду успешно је организовала више различитих видова промотивних активности од којих издвајамо пројекат *Мале радионице друштвено-хуманистичких наука у средњим школама*. Програм промоције и популаризације друштвено-хуманистичких наука реализован је у двадесет градова и места у Србији у сарадњи са Центром за промоцију науке. Радионице у градовима у Србији реализоване су од маја до децембра 2011. године. За ученике гимназија и средњих школа у Београду организовала је двадесет и пет радионица на Филозофском факултету у априлу 2012. године. Факултет је представила и на сајмовима образовања и другим културним манифестацијама. Посебно издвајамо промоцију факултета широј јавности и медијски веома запажено учешће Филозофског факултета на манифестацији *Ноћ музеја* 2011. и 2012. године, где је Лидија Радуловић успешно организовала изложбе свих Одељења Филозофског факултета, а посебно се ангажовала и на реализацији изложбе Одељења за етнологију и антропологију. У оквиру манифестације *Викенд на Филозофском* радила је у тиму Одељења за етнологију и антропологију на припреми и реализацији изложбе. У оквиру манифестације 2014. и 2015. године организовала је хуманитарну акцију донације књига и прилога за Национално удружење родитеља деце оболеле од рака и студената настрадалих у поплавама 2014. Била је дугогодишња чланица Комисије за студентска питања, а 2016. године као председница исте Комисије организовала је трибину „Студенти са хендикепом у систему високог образовања“ и хуманитарну акцију за подршку студентима са хендикепом (новац је потрошен за израду таблица на Брајевом писму).

Значајно је поменути њен рад у различитим комисијама факултета (Комисији за докторске студије, Комисији за студентска питања, Комисији за информатику, Комисији за пријем на мастер студије), била је председница Синдиката запослених Филозофског факултета од 2013-2018, као и заменица Председника Савета Филозофског факултета од 2018. године, на истој функцији се налази и у новом мандату од 2022. године.

**Учешће у стручним организацијама и другим делатностима од значаја за развој научне области и Факултета и Универзитета**

Чланица је Етнолошког и антрополошког друштва Србије, InASEA (Међународног удружења за проучавање југоисточне етнологије антропологије) и Матице српске за коју је радила на писању одредница за *Српску енциклопедију.* Чланица уређивачког одбора научног часописа „Антропологија“; чланица редакције серије Монографије, Одељење за етнологију и антропологију, Филозофски факултет Универзитета у Београду; чланица редакције мнографских издања Етнографског института САНУ (од 2023. године); Председница организационог одбора националног научног скупа *"Etnos", religija i identitet : naučni skup u čast Dušana Bandića (održanog 11. i 12. aprila 2014. godine)* i ko-urednica zbornika radova sa navedenog skupa (2014).

Лидија Радуловић се ангажовала у раду на изради факултетског Правилника о заштити од сексуалног узнемиравања и уцењивања (2020 - 2022) а од септембра 2021. изабрана је за Повереницу за равноправност на Филозофском факултету. Ради на превенцији и организовању информативно-едукативних активности у циљу спречавања и заштите од сексуалног узнемиравања на Факултету.

**Закључак**

На основу увида у личну и радну биографију, имајући у виду квалитет и резултате научно-истраживачког рада, значај и резултате у наставним и педагошким активностима, ангажовање у раду Савета Филозофског факултета, вишегодишње ангажовање на промоцији Филозофског факултета, као и поверену јој дужност Поверенице за родну равноправност, а у складу са Критеријумима за стицање звања наставника на Универзитету у Београду предлажемо Изборном већу Филозофског факултета да проф. др Лидију Б. Радуловић изабере у звање **редовне професорке** за ужу научну област ЕТНОЛОГИЈА ‒АНТРОПОЛОГИЈА.

У Београду, КОМИСИЈА

12. 6. 2023.

------------------------------------

др Данијел Синани

редовни професор Филозофског факултета у Београду

------------------------------------

др Бојан Жикић

редовни професор Филозофског факултета у Београду

------------------------------------

др Александра Павићевић

научна саветница Етнографског института САНУ